Uznesenie Európskeho parlamentu o obrane multietnickosti vo Vojvodine



Úradný vestník 227 E , 21/09/2006 S. 0620 - 0621



P6_TA(2005)0369 Vojvodina Uznesenie Európskeho parlamentu o obrane multietnickosti vo Vojvodine Európsky parlament, - so zreteľom na svoje uznesenie zo 16. septembra 2004 o útokoch na príslušníkov menšín vo Vojvodine [1], - so zreteľom na správu z 2. marca 2005 o vyšetrovacej misii ad hoc delegácie vo Vojvodine a Belehrade, - so zreteľom na oznámenie Komisie z 12. apríla 2005 o pripravenosti Srbska a Čiernej Hory na rokovania o dohode o stabilizácii a pridružení s Európskou úniou (KOM(2005)0476), - so zreteľom na článok 115 ods. 5 rokovacieho poriadku, A. keďže EÚ a jej členské štáty podporujú demokratizáciu a dodržiavanie ľudských práv a práv menšín v Srbsku a v Srbsku a Čiernej Hore, B. keďže politické sily a predstavitelia občianskej spoločnosti spoločnosť aj naďalej informujú o porušeniach ľudských práv a práv menšín, ku ktorým dochádza vo Vojvodine, vrátane prenasledovania a fyzických útokov na občanov inej národnosti ako srbskej a zastrašovania vedúcich politických predstaviteľov maďarskej národnostnej menšiny, C. keďže ústredné a miestne orgány v Srbsku nedokázali za posledné roky zlepšiť dodržiavanie ľudských práv a práv menšín či postaviť pred súd páchateľov násilných činov a činov v súvislosti s prenasledovaním menšín, D. keďže jeho uznesenie zo 16. septembra 2004 a vyšetrovacia misia mali priaznivý účinok na situáciu vo Vojvodine, E. keďže nenastal žiaden reálny pokrok v otázke zvrátenia zhoršujúcich sa podmienok národnostných a etnických menšín vo Vojvodine, v dôsledku čoho je ohrozená ich budúcnosť v tomto regióne, a v otázke uľahčenia ich účasti v oblasti školstva alebo ich zastúpenia vo verejnej správe, súdnictve a policajných zložkách, alebo v otázke zabezpečenia rovnakého prístupu k spravodlivosti a inštitúciám štátu založeného na zásadách právneho štátu a v otázke zabezpečenia rovnakého zaobchádzania pred nimi, F. keďže srbská vláda, i napriek vyhláseniam pána Koštunicu zo septembra 2004, nedokázala zriadiť dva výbory zoberajúce sa individuálnymi etnicky motivovanými incidentmi a vzťahmi medzi etnikami vo všeobecnosti, G. keďže Srbsko a Čierna Hora sú viazané medzinárodnými a európskymi dohovormi o ľudských právach a keďže musia zabezpečiť ich úplné splnenie, čo je podmienkou ďalšieho pokroku smerom k integrácii do EÚ, 1. vyjadruje hlboké znepokojenie nad opakovanými porušeniami ľudských práv a absenciou práva a poriadku v provincii Vojvodina; 2. vyzýva orgány Republiky Srbsko a Srbska a Čiernej Hory, aby uznali tieto násilné činy za trestné činy, ktoré sú v rozpore s platnými právnymi predpismi a trvá na význame okamžitých a efektívnych krokov, aby sa v budúcnosti zabránilo podobným útokom a aby neostali nepotrestané; 3. zamýšľa pokračovať v monitorovaní situácie vo Vojvodine, pričom bude venovať osobitnú pozornosť obsahu a zásadám stabilizačnej a asociačnej dohody a požaduje počas tohto postupu pravidelné konzultácie s Komisiou a Radou; 4. podporuje iniciatívu medziparlamentnej delegácie pre vzťahy s krajinami juhovýchodnej Európy na usporiadanie verejného vypočutia o situácii menšín a politickej situácii vo Vojvodine; 5. opätovne vyjadruje svoju vôľu využiť svoje rozpočtové právomoci na poskytnutie pomoc a vyvinutie nátlaku na Srbsko a Čiernu Horu s cieľom podporiť dodržiavanie základných ľudských práv a slobôd, vrátane práv menšín; 6. vyzýva orgány Srbskej republiky a Srbska a Čiernej Hory na obnovenie autonómie Vojvodiny, ktorá bola v platnosti do roku 1990 a na obnovenie skutočných právomocí regionálneho parlamentu Vojvodiny v oblasti vzdelávania a médií, čo regionálnemu parlamentu umožní vypracovať politiky primerané tomuto multietnickému regiónu; 7. nalieha na Komisiu, Radu a Vysokého splnomocnenca pre spoločnú zahraničnú a bezpečnostnú politiku, aby pozorne monitorovali vývoj vo Vojvodine, venovali zvýšenú pozornosť vysokému bezpečnostnému riziku, ktoré spôsobuje prenasledovanie menšín vo Vojvodine a preto žiada o vyslanie pozorovateľov EÚ do tejto provincie; 8. pripomína vláde Srbska a Čiernej Hory a vláde Srbska, že zásady slobody, demokracie a dodržiavania ľudských práv a základných slobôd, zakladajúcich prvkov stabilizačného a asociačného procesu a právneho štátu sú nevyhnutným predpokladom na to, aby Parlament vyslovil súhlas s uzavretím stabilizačnej a asociačnej dohody a na akékoľvek budúce partnerstvo s EÚ; 9. poveruje svojho predsedu, aby toto uznesenie postúpil Rade, Vysokému splnomocnencovi pre spoločnú zahraničnú a bezpečnostnú politiku, Komisii, vláde Srbska, vláde Srbska a Čiernej Hory a orgánom Vojvodiny. [1] Ú. v. EÚ C 140 E, 9.6.2005, s. 163. --------------------------------------------------